Valmiuslain suhteen tarvitaan vielä eduskunnan päätös. Sitä haetaan tiistaina.

Historiallinen hetki: Pääministeri Sanna Marin kertoi maanantaina tulevista poikkeusoloista. IL-TV

Maanantaina hallituksen tiedotustilaisuus maalasi kuvan siitä, miten poikkeuksellista aikaa Suomessakin eletään koronaviruksen vuoksi.

– Hallitus on todennut yhteistoiminnassa tasavallan presidentin kanssa, että maassa vallitsee koronavirustilanteen vuoksi poikkeusolot, sanoi pääministeri Sanna Marin (sd).

Poikkeusolojen myötä Suomessa ollaan ottamassa käyttöön valmiuslaki tartuntatautilain ja muun lainsäädännön mukaisesti.

– Valmiuslaki tarjoaa mahdollisuuden ei vain ohjeistaa, vaan määrätä suoraan – eli ottaa valtioneuvostolle valtaa, jota nykyisellä lainsäädännöllä ei ole mahdollista käyttää ja samalla varmistaa, että käytännöt olisivat yhtenevät maakunnissakin, Marin kertoi.

Oikeusministeri Anna-Maja Henrikssonin (rkp) mukaan valmiuslaki otetaan käyttöön, kun kansalaisia halutaan suojella paremmin kuin normaalin lainsäädännön puitteissa on mahdollista.

Tiistaina hallitus antaa valmiuslain käyttöönottoasetuksen eduskunnalle, jonka tulee vielä hyväksyä päätös siitä.

– Eduskunta ottaa kantaa, saako tämä käyttöönottoasetus jäädä voimaan vai onko se kumottava osittain tai kokonaan. Valmiuslaissa on tarkat kriteerit ja hallitus huolehtii erittäin tarkasti, että näitä kriteerejä noudatetaan erittäin tarkasti. Tiedämme, että nyt olemme kajoamassa ihmisten normaaliin arkeen.

– Tämä on ensimmäinen kerta Suomen historiassa, kun laki otetaan käyttöön, Henriksson muistutti.

Hallitus painotti tiedotustilaisuudessaan, että kovia linjauksia tehdään siksi, etteivät suomalaiset kärsisi epidemiasta yhtään sen enempää kuin on tarve.